**ปัจจัยที่ส่งผลต่อความสำเร็จในการดำเนินงานป้องกันและแก้ไขปัญหายาเสพติดของ**

**หมู่บ้านกองทุนแม่ของแผ่นดิน บ้านคลองทราย อำเภอแม่ลาน จังหวัดปัตตานี Factors Affecting the Successful Implementation in Drug Prevention and Control under the Mother of the Land Fund: A Case Study of Klongsai Village, Maelan
District, Pattani Province**

นางสาวกษมา วรรณโร

Kasama Wannaro

**บทคัดย่อ**

การวิจัยครั้งนี้มีวัตถุประสงค์เพื่อศึกษาปัจจัยที่ส่งผลต่อความสำเร็จในการดำเนินงาน ระดับความสำเร็จ ปัญหาอุปสรรคและแนวทางการแก้ปัญหากองทุนแม่ของแผ่นดิน โดยเครื่องมือที่ใช้ในการเก็บข้อมูลคือ แบบสอบถามเกี่ยวกับปัจจัยที่ส่งผลต่อความสำเร็จในการดำเนินงานป้องกันและแก้ไขปัญหายาเสพติดของหมู่บ้านกองทุนแม่ของแผ่นดิน กลุ่มตัวอย่างที่ใช้ในการวิจัย คือประชาชนในหมู่ที่ 5 บ้านคลองทราย อำเภอแม่ลาน จังหวัดปัตตานี จำนวน 152 คน สถิติที่ใช้ในการวิเคราะห์ข้อมูล ได้แก่ ค่าความถี่ ค่าร้อยละ ค่าเฉลี่ย ส่วนเบี่ยงเบนมาตรฐาน และการวิเคราะห์การถดถอยพหุคูณ

 ผลการศึกษาพบว่า ปัจจัยด้านภาวะผู้นำ ด้านการมีส่วนร่วมของประชาชน ด้านการบริหารจัดการ และด้านการสนับสนุนจากภาครัฐและหน่วยงานที่เกี่ยวข้อง โดยภาพรวมมีค่าเฉลี่ยอยู่ในระดับมาก และปัจจัยที่ส่งผลต่อความสำเร็จในการดำเนินงานด้านยาเสพติดของกองทุนแม่ของแผ่นดิน บ้านคลองทราย พบว่าปัจจัยด้านการบริหารจัดการ และปัจจัยด้านการสนับสนุนจากภาครัฐและหน่วยงานที่เกี่ยวข้อง ส่งผลเชิงบวกต่อความสำเร็จในการดำเนินงานด้านยาเสพติดของกองทุนแม่ของแผ่นดิน อย่างมีนัยสำคัญทางสถิติที่ระดับ .05 ซึ่งปัจจัยดังกล่าว มีอิทธิพลร่วมในการพยากรณ์ปัจจัยที่ส่งผลต่อความสำเร็จในการดำเนินงานด้านยาเสพติดของกองทุนแม่ของแผ่นดินสูงถึงร้อยละ 78.10 ผลการศึกษายังพบว่าระดับความสำเร็จในการดำเนินงานป้องกันและแก้ไขปัญหายาเสพติดบ้านคลองทรายอยู่ในระดับมาก

**Abstract**

The objectives of this study were to examine factors affecting the successful implementation in drug prevention and control under the Mother of the Land Fund: A Case Study of Klongsai village, Maelan district, Pattani province. The sample group consisted of 152 residents of Klongsai village recruited using stratified random sampling method. A questionnaire was used to collect data, and the statistics used in data analysis were frequency, percentage, mean, standard deviation and multiple regression analysis.

 The study found that the level of opinion about leadership factor, public participation factor, management factor and supporting from the government and related agencies factor were at a high level. Moreover, there were two statistically significant factors that affecting the successful implementation in drug prevention and control under the Mother of the Land Fund (1) the management factor (2) the supporting from the government and related agencies factor. These factors predicted at 78.10 percent weight of the successful implementation scores. The study also found that the level of the successful implementation in drug prevention and control under the Mother of the Land Fund was at a high level.

**บทนำ**

ปัญหายาเสพติดเป็นปัญหาสำคัญอย่างยิ่งกับประเทศชาติ ส่งผลกระทบถึงความมั่นคง ความปลอดภัยในชีวิตและทรัพย์สินของประชาชน รัฐบาลจึงให้ความสำคัญกับปัญหานี้เป็นอย่างมาก โดยกำหนดนโยบายให้ทุกภาคส่วนร่วมมือกันควบคุมและแก้ไขปัญหายาเสพติดให้ได้อย่างมีประสิทธิภาพ โดยกำหนดแนวทางการดำเนินงานผ่านแผนปฏิบัติการป้องกันและแก้ไขปัญหายาเสพติด ทั้งนี้คณะรัฐมนตรีได้ลงมติเมื่อวันที่ 5 มกราคม 2529 เห็นชอบการขับเคลื่อนนโยบายป้องกันและแก้ไขปัญหายาเสพติดโดยมุ่งสร้างความเข้าใจถึงเครือข่ายระดับหมู่บ้าน/ชุมชน ให้เข้ามามีส่วนร่วมในการแก้ไขปัญหายาเสพติดสร้างการรับรู้และดำเนินการให้มีความเชื่อมโยงด้านการป้องกันปราบปรามและการบำบัดฟื้นฟูสมรรถภาพผู้เสพ/ผู้ติดยาเสพติด เพื่อให้สามารถตอบโจทย์การแก้ไขปัญหาระดับหมู่บ้าน/ชุมชน สำนักงานป้องกันและปราบปรามยาเสพติด (ป.ป.ส.) และกรมการพัฒนาชุมชนจึงร่วมกันดำเนินการโครงการเพื่อแก้ปัญหายาเสพติดในระดับหมู่บ้าน/ชุมชน ภายใต้โครงการที่มีชื่อว่า “กองทุนแม่ของแผ่นดิน”

เมื่อปีพุทธศักราช 2546 สมเด็จพระนางเจ้า ฯ พระบรมราชินีนาถ ได้เสด็จแปรพระราชฐาน ไปเยี่ยมพสกนิกรในพื้นที่ภาคตะวันออกเฉียงเหนือ พระองค์ได้เสด็จเยี่ยมราษฎรของหมู่บ้านที่เคยมีปัญหายาเสพติดและสามารถแก้ไขปัญหาได้ด้วยพลังของประชาชน ที่ อ.วังสามหมอ จ.อุดรธานี ตามกระบวนการชุมชนเข้มแข็ง ด้วยการใช้แนวทางสันติวิธีให้ผู้เคยค้าเคยเสพในระดับหมู่บ้านปรับเปลี่ยนพฤติกรรมจากผู้ที่เป็น “ภาระ” ให้กลับมาเป็น “พลัง” ในการแก้ไขปัญหายาเสพติดให้กับหมู่บ้านของตนเองโดยที่ภาครัฐเป็นผู้ให้การสนับสนุน ทรงพอพระราชหฤทัยในการแก้ไขปัญหาด้วยวิธีนี้อย่างมาก ได้พระราชทานพระราชทรัพย์ส่วนพระองค์ผ่านเลขาธิการ ป.ป.ส. เพื่อให้เป็นประโยชน์ของหมู่บ้านและชุมชนต่าง ๆ ในการป้องกันและแก้ไขปัญหายาเสพติดนั้น หน่วยงานต่าง ๆ ที่เกี่ยวข้องรวมทั้งราษฎรอาสาสมัครทั้งหลาย จึงมีความเห็นร่วมกันว่า พระราชทรัพย์ที่ได้รับพระราชทานนั้นถือเป็นมงคลสูงสุดเป็นเสมือนพระราชปณิธานของพระองค์ ที่ทรงจะให้มีการป้องกันและแก้ไขปัญหายาเสพติดในหมู่บ้านและชุมชน หากได้นำพระราชทรัพย์พระราชทานนี้ ไปไว้ที่หมู่บ้านและชุมชน ก็จะเป็นขวัญกำลังใจสูงสุดของปวงราษฎรทั้งหลายที่จะดำเนินการให้พระราชปณิธานของพระองค์บรรลุผล ซึ่งย่อมหมายถึงความสงบสุข ร่มเย็น ปราศจากปัญหายาเสพติด จึงได้เรียกพระราชทรัพย์พระราชทานนี้ว่า “กองทุนแม่ของแผ่นดิน” และเรียกชื่อหมู่บ้านและชุมชนที่ได้รับกองทุนแม่ของแผ่นดินว่า “หมู่บ้านกองทุนแม่” (กรมการพัฒนาชุมชน, 2555)

 สำหรับในพื้นที่ 7 จังหวัดภาคใต้ตอนล่าง ได้แก่ จังหวัดสงขลา พัทลุง สตูล ตรัง ปัตตานี ยะลา และนราธิวาส จากข้อมูลปี พ.ศ. 2560 มีหมู่บ้านจำนวนทั้งสิ้น 4,766 หมู่บ้าน เป็นหมู่บ้านที่เข้าร่วมกองทุนแม่ของแผ่นดินแล้วจำนวน 1,632 หมู่บ้าน (สำนักงานป้องกันและปราบปรามยาเสพติด, 2560) เพื่อเป็นการขยายผลของโครงการฯ สำนักงานป้องกันและปราบปรามยาเสพติดภาค 9 ซึ่งมีหน้าที่รับผิดชอบพื้นที่ 7 จังหวัดภาคใต้ตอนล่าง ได้จัดการประกวดหมู่บ้านกองทุนแม่ของแผ่นดิน ดีเด่น ระดับภาค ซึ่งมีวัตถุประสงค์เพื่อให้เป็นจุดเรียนรู้ในการดำเนินงานกองทุนแม่ของแผ่นดิน และสร้างขวัญ แรงจูงใจในการทำงานในพื้นที่ 7 จังหวัดภาคใต้ตอนล่าง โดยคัดเลือกจากหมู่บ้านที่เข้าร่วมกองทุนแม่ของแผ่นดินตั้งแต่ปี พ.ศ. 2548 - 2558 ที่เป็นศูนย์การเรียนรู้กองทุนแม่ของแผ่นดินระดับอำเภอและจังหวัด ตามคำสั่ง 24/2558 ลงวันที่ 6 พฤษภาคม 2558 โดยหมู่บ้านที่ได้รับรางวัลชนะเลิศระดับภาคคือหมู่บ้านคลองทราย หมู่ที่ 5 ตำบลแม่ลาน อำเภอแม่ลาน จังหวัดปัตตานี (ประกาศสำนักงานป้องกันและปราบปรามยาเสพติด ภาค 9 ที่ 30/2558)

 ปัจจุบันหมู่บ้านคลองทราย อำเภอแม่ลาน จังหวัดปัตตานี ผู้นำในชุมชนได้รวมตัวกันเพื่อหาแนวทางการป้องกันและแก้ไขปัญหายาเสพติดภายในชุมชน ได้มีการประชุมแกนนำจัดเวรยามเฝ้าระวัง ในเรื่องของยาเสพติดในกลุ่มของเยาวชนและกลุ่มเสี่ยงอย่างต่อเนื่อง จึงได้มีการจัดตั้งกองทุนแก้ไขปัญหายาเสพติดขึ้นจนได้รับเงินขวัญถุงพระราชทานเป็นพระราชทรัพย์ที่สมเด็จพระนางเจ้าฯพระบรมราชินีนาถได้พระราชทานเป็นพระราชทรัพย์ เมื่อวันที่ 28 กันยายน พ.ศ. 2550 เป็นเงิน 8,000 บาท และราษฎรในหมู่บ้านร่วมบริจาคอย่างต่อเนื่อง รวบรวมเงินขึ้นด้วยพลังความศรัทธาสมทบเข้ากองทุนแม่ของแผ่นดิน เรียกว่า “ทุนศรัทธา” ราษฎรในหมู่บ้านและชุมชนจัดกิจกรรมด้วยภูมิปัญญาของตนเองในการระดมทุนเพื่อขยายกองทุน เรียกว่า “ทุนปัญญา” ปัจจุบันกองทุนแม่ของแผ่นดินบ้านคลองทรายมีเงินทุนเพียงพอที่จะแก้ไขปัญหายาเสพติดได้ และได้จัดทำกิจกรรมโครงการต่างๆมากมายอย่างต่อเนื่องจนได้รับเงินพระราชทานทุนศักดิ์สิทธิ์ ครั้งที่ 2 เมื่อวันที่ 12 สิงหาคม 2554 เป็นจำนวนเงิน 60,000 บาท

 ดังนั้น ผู้วิจัยมีความต้องการศึกษาปัจจัยที่ส่งผลต่อความสำเร็จในการดำเนินงานป้องกันและแก้ไขปัญหายาเสพติดของหมู่บ้านคลองทราย หมู่ที่ 5 ตำบลแม่ลาน อำเภอแม่ลาน จังหวัดปัตตานี ที่ได้รับรางวัลชนะเลิศระดับภาค และศึกษา ปัญหาอุปสรรค แนวทางการแก้ไขปัญหาและข้อเสนอแนะ เพื่อนำข้อมูลที่ได้มาใช้ผลักดันหมู่บ้านกองทุนแม่อื่น ๆ ให้ดำเนินงานด้านยาเสพติดอย่างมีประสิทธิภาพและประสบผลสำเร็จมากยิ่งขึ้น รวมถึงให้หมู่บ้านต้นกล้าของทุนแม่ที่จะเกิดขึ้นใหม่ในปีต่อๆ ไปได้ใช้เป็นแนวทางในการปฏิบัติงานเป็นหมู่บ้านที่เข้มแข็งและปลอดภัยจากยาเสพติดต่อไป

**วัตถุประสงค์**

 1. เพื่อศึกษาปัจจัยที่ส่งผลต่อความสำเร็จในการดำเนินงานป้องกันและแก้ไขปัญหายาเสพติดของกองทุนแม่ของแผ่นดินของหมู่บ้านคลองทราย อำเภอแม่ลาน จังหวัดปัตตานี

 2. เพื่อศึกษาระดับความสำเร็จในการดำเนินงานป้องกันและแก้ไขปัญหายาเสพติดของหมู่บ้านกองทุนแม่ของแผ่นดินหมู่บ้านคลองทราย อำเภอแม่ลาน จังหวัดปัตตานี

 3. เพื่อศึกษาการดำเนินงาน ปัญหาอุปสรรคและแนวทางการแก้ปัญหายาเสพติดของหมู่บ้านคลองทราย อำเภอแม่ลาน จังหวัดปัตตานี

**สมมติฐานการวิจัย**

 1. ปัจจัยด้านภาวะผู้นำส่งผลต่อความสำเร็จในการดำเนินงานป้องกันและแก้ไขปัญหายาเสพติดของหมู่บ้านคลองทราย อำเภอแม่ลาน จังหวัดปัตตานี อย่างมีนัยสำคัญทางสถิติ

 2. ปัจจัยด้านการมีส่วนร่วมของประชาชนส่งผลต่อความสำเร็จในการดำเนินงานป้องกันและแก้ไขปัญหายาเสพติดของหมู่บ้านคลองทราย อำเภอแม่ลาน จังหวัดปัตตานี อย่างมีนัยสำคัญทางสถิติ

 3. ปัจจัยด้านการบริหารจัดการส่งผลต่อความสำเร็จในการดำเนินงานป้องกันและแก้ไขปัญหายาเสพติดของหมู่บ้านคลองทราย อำเภอแม่ลาน จังหวัดปัตตานี อย่างมีนัยสำคัญทางสถิติ

 4. ปัจจัยด้านการสนับสนุนจากภาครัฐและหน่วยงานที่เกี่ยวข้อง ส่งผลต่อความสำเร็จในการดำเนินงานป้องกันและแก้ไขปัญหายาเสพติดของหมู่บ้านคลองทราย อำเภอแม่ลาน จังหวัดปัตตานี อย่างมีนัยสำคัญทางสถิติ

**ทบทวนวรรณกรรม**

 **1. แนวคิดเกี่ยวกับการนำนโยบายไปปฏิบัติ**

 ศุภชัย ยาวะประภาษ (2533: 90) กล่าวเกี่ยวกับการนำนโยบายไปปฏิบัติไว้ 2 ประเด็น ประเด็นแรกคือ การนำนโยบายไปปฏิบัติเป็นกระบวนการที่มีความต่อเนื่องไม่หยุดนิ่ง มีขั้นตอนในการดำเนินกิจกรรมไม่ใช่กิจกรรมที่เกิดขึ้นชั่วครั้งชั่วคราวแล้วเลือนหายไป ไม่ใช่กิจกรรมที่ขยักขย่อน แต่เป็นกิจกรรมที่ต่อเนื่องไม่หยุดยั้ง แต่ละขั้นตอนมีความสัมพันธ์กันตลอดเวลา และประเด็นที่สองคือ การนำนโยบายไปปฏิบัติเป็นการดำเนินการให้สำเร็จลุล่วงตามเป้าหมายของนโยบาย ในขณะที่ สมพร เฟื่องจันทร์ (2540: 157) ได้สรุปความหมายของการนำนโยบายไปปฏิบัติไว้ว่าการนำนโยบายไปปฏิบัติเป็นกระบวนการที่ต่อเนื่องมาจากขั้นตอนการกำหนดนโยบายและเป็นกิจกรรมที่มีการกำหนดเป้าหมายไว้ล่วงหน้าถึงผลสุดท้ายที่ต้องการ ในขณะที่ กล้า ทองขาว (2548: 7) กล่าวถึง การนำนโยบายไปปฏิบัติหมายถึง กระบวนการและการประสานกิจกรรมเพื่อนำการเปลี่ยนแปลงไปสู่ผลลัพธ์ที่พึงประสงค์โดยมีการแสวงหาความรู้ความเข้าใจปรากฏการณ์ที่เกิดขึ้นจริง ในกระบวนการนำนโยบายไปปฏิบัติ เพื่อค้นหาบทเรียนและแนวทางที่ทำให้สามารถจัดการและประสานกิจกรรมให้บรรลุผลสำเร็จตามวัตถุประสงค์ของนโยบาย รวมทั้งสามารถหลีกเลี่ยงปัญหาที่เป็นอุปสรรคต่อการบรรลุผลสำเร็จของนโยบาย

 **2. แนวคิดเกี่ยวกับภาวะผู้นำ**

แฮร์โรลต์ คูนซ์ (Harold Koontz, 1972 : 435, อ้างอิงใน สมคิด บางโม, 2545: 234) กล่าวว่า ภาวะผู้นำ คือการสร้างอิทธิพลต่อผู้ใต้บังคับบัญชาเพื่อก่อให้เกิดความสำเร็จในวัตถุประสงค์ที่กำหนดไว้ ส่วนสมพงษ์ เกษมสิน (2542: 420) กล่าวว่า ภาวะผู้นำคือการที่ผู้นำใช้อิทธิพลในความสัมพันธ์ซึ่งมีอยู่ต่อผู้ใต้บังคับบัญชาในสถานการณ์ต่าง ๆ เพื่อปฏิบัติการและอำนวยการ โดยใช้กระบวนการติดต่อซึ่งกันและกัน เพื่อมุ่งบรรลุผลตามเป้าหมายที่กำหนดไว้ ในขณะที่ พรนพ พุกกะพันธุ์ (2544: 2) กล่าวว่าภาวะผู้นำคือ คุณสมบัติ เช่น สติปัญญา ความดีงาม ความรู้ ความสามารถของบุคคลที่ชักนำให้คนทั้งหลายมาประสานกันและพากันไปสู่จุดมุ่งหมายที่ดีงาม ส่วนสมศักดิ์ ขาวลาภ (2544: 15) ให้ความหมายของภาวะผู้นำว่าหมายถึงศิลปะและความสามารถในการนำและการจูงใจผู้ร่วมงาน หรือผู้ใต้บังคับบัญชาแต่ละคนให้ทำงานด้วยความเต็มใจและกระตือรือร้นเพื่อให้บรรลุวัตถุประสงค์ของกลุ่มและขององค์การ

 **3. แนวคิดเกี่ยวกับการมีส่วนร่วมของประชาชน**

 บวรศักดิ์ อุวรรณโณ และถวิลวดี บุรีกุล (2548: 15) กล่าวถึง การมีส่วนร่วมในระบอบประชาธิปไตยแบบมีส่วนร่วมว่า หมายถึง การที่อำนาจในการตัดสินใจไม่ควรเป็นของกลุ่มคนจำนวนน้อย แต่อำนาจควรได้รับการจัดสรรในระหว่างประชาชน เพื่อทุก ๆ คนได้มีโอกาสที่จะมีอิทธิพลต่อกิจกรรมส่วนรวม

 **ขั้นตอนและกระบวนการมีส่วนร่วม**

 เซนเทนเดอร์ (Szentendre, 1970 อ้างถึงใน สถาบันพระปกเกล้า, 2545: 30-31) กล่าวถึงการแบ่ง กระบวนการการมีส่วนร่วมออกเป็น 4 ขั้นตอน คือ

 1. การมีส่วนร่วมคานการวางแผน

 2. การมีส่วนร่วมในการปฏิบัติ

 3. การมีส่วนร่วมในการจัดสรรผลประโยชน์

 4. การมีส่วนร่วมในการติดตามและประเมินผล

 **4. แนวคิดเกี่ยวกับการบริหารจัดการ**

 สมพงศ์ เกษมสิน (2514: 13-14) มีความเห็นว่า การบริหาร หมายถึง การใช้ศาสตร์และศิลป์นำเอาทรัพยากรบริหาร (Administrative Resource) เช่น คน เงิน วัสดุสิ่งของ และการจัดการ มาประกอบการตามกระบวนการบริหาร (Process of Administration) เช่น POSDCoRB Model ให้บรรลุวัตถุประสงค์ที่กำหนดไว้อย่างมีประสิทธิภาพ ในขณะที่ อนันต์ เกตุวงศ์ (2523: 27) ให้ความหมายการบริหารว่า เป็นการประสานความพยายามของมนุษย์ (อย่างน้อย 2 คน) และทรัพยากรต่าง ๆ เพื่อทำให้เกิดผลตามต้องการ

 **5. แนวคิดเกี่ยวกับความสำเร็จในการดำเนินงาน**

 มิลเลท (Millet 1992: 143 อ้างถึงใน ประภาส นาคประกอบ, 2538: 15) ประสิทธิภาพ มิลเลท ได้ให้ความหมายของประสิทธิภาพ หมายถึง ผลการปฏิบัติงานที่ทำให้เกิดความพึงพอใจและได้รับผลกำไรในการปฏิบัติ

 เบอร์แทรม (Bertram 1988: 184 อ้างถึงใน ประภาส นาคประกอบ, 2538: 16) ประสิทธิผล เบอร์แทรม ให้ความหมายของประสิทธิผลว่า เป็นการสมดุลอย่างดีที่สุดระหว่าง กิจกรรมทางด้านการปรับตัว (Adaptation) และการรักษาสภาพ ดังนั้น กิจกรรมขององค์กรซึ่งเป็นเครื่องตัดสินการปฏิบัติงานขององค์กรว่ามีประสิทธิภาพหรือไม่

 **6. แนวคิดเกี่ยวกับการดำเนินงานของกองทุนแม่ของแผ่นดิน**

 เมื่อปีพุทธศักราช 2546 สมเด็จพระนางเจ้าสิริกิติ์ พระบรมราชินีนาถ ได้เสด็จแปรพระราชฐานไปเยี่ยมพสกนิกรในพื้นที่ภาคตะวันออกเฉียงเหนือ พระองค์ได้เสด็จเยี่ยมราษฎรของหมู่บ้านที่เคยมีปัญหายาเสพติดและสามารถไขปัญหาได้ด้วยพลังของประชาชน ที่ อ.วังสามหมอ จ.อุดรธานี ตามกระบวนการชุมชนเข้มแข็งด้วยการใช้แนวทางสันติวิธีให้ผู้เคยค้าเคยเสพในระดับหมู่บ้านปรับเปลี่ยนพฤติกรรมจากผู้ที่เป็น “ภาระ” ให้กลับมาเป็น “พลัง” ในการแก้ไขปัญหายาเสพติดให้กับหมู่บ้านของตนเอง โดยที่ภาครัฐเป็นผู้ให้การสนับสนุน ทรงพอพระราชหฤทัยในการแก้ไขปัญหาด้วยวิธีนี้อย่างมากพระองค์ท่านจึงได้พระราชทานพระราชทรัพย์ส่วนพระองค์ให้กับเลขาธิการ ป.ป.ส. จำนวนหนึ่งเพื่อนำไปใช้ในการแก้ไขปัญหายาเสพติดให้กับประชาชนต่อไป ตั้งแต่ที่สมเด็จพระนางเจ้า ฯ พระบรมราชินีนาถ ได้พระราชทานพระราชทรัพย์ส่วนพระองค์ผ่านเลขาธิการ ป.ป.ส. หน่วยงานต่าง ๆ ที่เกี่ยวข้อง รวมทั้งราษฎรอาสาสมัครทั้งหลาย จึงมีความเห็นร่วมกันว่า พระราชทรัพย์ที่ได้รับพระราชทานนั้นถือเป็นมงคลสูงสุด เป็นเสมือนพระราชปณิธานของพระองค์ ที่ทรงจะให้มีการป้องกันและแก้ไขปัญหายาเสพติดในหมู่บ้านและชุมชน หากได้นำพระราชทรัพย์พระราชทานนี้ ไปไว้ที่หมู่บ้านและชุมชน ก็จะเป็นขวัญกำลังใจสูงสุดของปวงราษฎรทั้งหลายที่จะดำเนินการให้พระราชปณิธานของพระองค์บรรลุผล ซึ่งย่อมหมายถึงความสงบสุข ร่มเย็น ปราศจากปัญหายาเสพติด จึงได้เรียกพระราชทรัพย์พระราชทานนี้ว่า “กองทุนแม่ของแผ่นดิน” และเรียกชื่อหมู่บ้านและชุมชนที่ได้รับกองทุนแม่ของแผ่นดินว่า “หมู่บ้านกองทุนแม่ของแผ่นดิน”

**กรอบแนวคิดการวิจัย**

**ปัจจัยตัวแปรอิสระ** **ตัวแปรตาม**

**ตัวแปรควบคุม**

**ปัจจัยที่มีอิทธิพลต่อความสำเร็จของโครงการ**

1.ด้านภาวะผู้นำ

2.ด้านการมีส่วนร่วมของประชาชน

3.ด้านการบริหารจัดการ

4.ด้านการสนับสนุนจากภาครัฐและหน่วยงานที่เกี่ยวข้อง

**ความสำเร็จในการดำเนินงานป้องกันและแก้ไขปัญหายาเสพติดของกองทุนแม่ของแผ่นดิน บ้านคลองทราย หมู่ 5 ตำบล แม่ลาน อำเภอแม่ลาน จังหวัด ปัตตานี**

**ปัจจัยส่วนบุคคล**

1. เพศ

2. อายุ

3. สถานภาพ

4. ระดับการศึกษา

5. อาชีพ

6. รายได้

7. ระยะเวลาอาศัยในพื้นที่

**วิธีดำเนินการวิจัย**

 เป็นการวิจัยเชิงปริมาณ โดยกลุ่มตัวอย่างที่ใช้ในการศึกษาวิจัยครั้งนี้คือ ประชาชนในหมู่บ้านคลอทราย อำเภอแม่ลาน จังหวัดปัตตานี จำนวน 152 คน โดยการใช้ตารางสำเร็จรูปของ เครจซี่ และมอร์แกน (Krejcie &Morgan, 1970 อ้างใน ธีรวุฒิ เอกะกุล, 2543) ส่วนเครื่องมือที่ใช้ในการรวบรวมข้อมูลเป็นแบบสอบถาม และวิเคราะห์ข้อมูลด้วยโปรแกรม SPSS 16.0 for windows หาค่าความถี่ ค่าร้อยละ ค่าเฉลี่ยและส่วนเบี่ยงเบนมาตรฐาน การเปรียบเทียบค่าเฉลี่ย และการวิเคราะห์การถดถอยพหุคูณ (Multiple Regression)

**ผลการวิจัย**

 1. ผู้ตอบแบบสอบถามส่วนใหญ่เป็นเพศหญิง อายุ 41-50 ปี สถานภาพสมรส สำเร็จการศึกษาระดับประถมศึกษา ประกอบอาชีพเกษตรกรรม รายได้ของครัวเรือนต่อเดือน ไม่เกิน 10,000 บาท และอาศัยอยู่ในหมู่บ้านคลองทราย มากว่า 20 ปี

 2. การวิเคราะห์ความคิดเห็นเกี่ยวกับปัจจัยที่ส่งผลต่อความสำเร็จในการดำเนินงานด้านการป้องกันและแก้ไขปัญหายาเสพติดของหมู่บ้านกองทุนแม่ของแผ่นดิน

 2.1 ปัจจัยด้านภาวะผู้นำ พบว่ามีค่าเฉลี่ย 3.98 ซึ่งอยู่ในระดับมาก

 2.2 ปัจจัยด้านการมีส่วนร่วมของประชาชน พบว่ามีค่าเฉลี่ย 3.99 ซึ่งอยู่ในระดับมาก

 2.3 ปัจจัยด้านการบริหารจัดการกองทุน พบว่ามีค่าเฉลี่ย 4.06 ซึ่งอยู่ในระดับมาก

 2.4 ปัจจัยด้านการสนับสนุนจากภาครัฐและหน่วยงานที่เกี่ยวข้อง พบว่ามีค่าเฉลี่ย 4.09 ซึ่งอยู่ในระดับมาก

 3.การวิเคราะห์ความสำเร็จในการดำเนินงานป้องกันและแก้ไขปัญหายาเสพติด พบว่ามีค่าเฉลี่ย 4.03 ซึ่งอยู่ในระดับมาก

 4. การค่าสัมประสิทธิ์ถดถอยของปัจจัยด้านภาวะผู้นำ ด้านการมีส่วนร่วมของประชาชน ด้านการบริหารจัดการกองทุน ด้านการสนับสนุนจากภาครัฐและหน่วยงานที่เกี่ยวข้อง ส่งผลต่อความสำเร็จในการดำเนินงานดังนี้

 การศึกษาปัจจัยที่ส่งผลต่อความสำเร็จในการดำเนินงานป้องกันและแก้ไขปัญหายาเสพติด ด้วยการทดสอบสถิติการวิเคราะห์การถดถอยพหุคูณ (Multiple regression) พบว่ามีปัจจัย 2 ปัจจัยที่ส่งผลเชิงบวกต่อความสำเร็จในการดำเนินงานป้องกันและแก้ไขปัญหายาเสพติดอย่างมีนัยสำคัญทางสถิติที่ระดับ 0.05 กล่าวคือ ปัจจัยด้านการบริหารจัดการกองทุน (P-value=0.000) และปัจจัยด้านการสนับสนุนจากภาครัฐและหน่วยงานที่เกี่ยวข้อง (P-value=0.000) โดยมีอิทธิพลร่วมในการพยากรณ์ความสำเร็จในการดำเนินงานด้านยาเสพติดในภาพรวมได้ร้อยละ 78.1 (R-square=0.781) ส่วนปัจจัยด้านภาวะผู้นำ (P-value=0.327) และด้านการมีส่วนร่วมของประชาชน (P-value=0.115)ไม่ส่งผลต่อความสำเร็จในการดำเนินงานป้องกันและแก้ไขปัญหายาเสพติดอย่างมีนัยสำคัญทางสถิติที่ระดับ 0.05

 5. ปัญหาอุปสรรคและข้อเสนอแนะ เกี่ยวกับปัจจัยที่ส่งผลต่อความสำเร็จในการดำเนินงานด้านกองทุนแม่ของแผ่นดินบ้านคลองทราย

 ปัญหา/อุปสรรค

 - ผู้นำมีภารกิจจากภาครัฐจำนวนมาก/หลากหลายกิจกรรม

 - เนื่องจากสภาพเศรษฐกิจที่ย่ำแย่ลง การระดมทุนจาก สมาชิกเริ่มน้อยลง

 - กิจกรรมจากภาครัฐอื่น ๆ เริ่มมีมาก ทำให้ประชาชนต้องแบ่งกันเข้าร่วม และไม่มีเวลาประกอบอาชีพของตนทำให้เสียรายได้

 - ผู้นำ/กรรมการไม่ค่อยกล้านำเงินกองทุนมาใช้

 - รัฐเข้ามาเป็นพี่เลี้ยง แต่ไม่ได้เข้ามาร่วมทำ และยังขาดความสม่ำเสมอในการผลักดัน

 - ผู้นำ/กรรมการ/สมาชิก เวลาได้รับเชิญไปร่วมกิจกรรมต้องออกค่าใช้จ่ายเดินทางเอง

 ข้อเสนอแนะ

 - อยากให้ผู้นำมีความชัดเจน เพื่อให้สมาชิกไว้วางใจ

 - ผู้นำต้องเข้มแข็ง หนักแน่นเพราะงานกองทุนส่วนใหญ่ต้องทำด้วยใจ

 - ไม่ควรมีงานหลายงานพร้อมกัน เวลาเข้าร่วมสมาชิกจะขาดรายได้จากอาชีพประจำ

 - พาไปดูงานที่กองทุนฯอื่น เพื่อเป็นการทำกิจกรรมร่วมกัน และสร้างการมีส่วนร่วม

 - อยากให้มีการรายงานสถานะการเงินของกองทุนสม่ำเสมอ

 - ให้รัฐเข้ามาร่วมทำกิจกรรมกับกองทุนฯ ไม่ใช่มาแค่เป็นพี่เลี้ยงและผู้สังเกตการณ์

 - สนับสนุนงบประมาณในการทำกิจกรรมของกองทุนบ้าง

 - ภาครัฐเข้ามากระตุ้นงานกองทุนฯ บ่อย ๆ

**อภิปรายผล**

 จากผลการวิจัย สามารถนำมาอภิปรายผลตามสมมติฐานของการวิจัย ดังต่อไปนี้

 **สมมติฐานการวิจัยข้อที่ 1** ปัจจัยด้านผู้นำชุมชนส่งผลต่อความสำเร็จของหมู่บ้านคลองทราย อำเภอแม่ลาน จังหวัดปัตตานี อย่างมีนัยสำคัญทางสถิติ

จากผลการวิจัยพบว่า ปัจจัยด้านภาวะผู้นำไม่ส่งผลต่อความสำเร็จในการดำเนินงานป้องกันและแก้ไขปัญหายาเสพติด อย่างมีนัยสำคัญทางสถิติ

 จากงานวิจัยพบว่าผู้นำยังมีความคิดริเริ่มสร้างสรรค์น้อย และมีคุณสมบัติในด้านการตัดสินใจ วินิจฉัยสั่งการ และการวางแผนเพื่อจะได้เลือกทางที่ถูกต้องที่สุดมีน้อย ส่วนใหญ่ความสำเร็จของโครงการมาจากการผลักดันและเข้ามาสนับสนุนจากภาครัฐจึงส่งผลทำให้ปัจจัยด้านภาวะผู้นำไม่ส่งผลต่อความสำเร็จในการดำเนินงานของกองทุนแม่ของแผ่นดิน

 **สมมติฐานการวิจัยข้อที่ 2** ปัจจัยด้านการมีส่วนของประชาชน ส่งผลต่อความสำเร็จในการดำเนินงานป้องกันและแก้ไขปัญหายาเสพติดของหมู่บ้านคลองทราย อำเภอแม่ลาน จังหวัดปัตตานี อย่างมีนัยสำคัญทางสถิติ

 จากผลการวิจัยพบว่า ปัจจัยด้านการมีส่วนร่วมของประชาชนไม่ส่งผลต่อความสำเร็จในการดำเนินงานป้องกันและแก้ไขปัญหายาเสพติด อย่างมีนัยสำคัญทางสถิติ

จากงานวิจัยพบว่าสมาชิกมีโอกาสในการให้ข้อมูล และเสนอแนะปัญหาความต้องการน้อย และสมาชิกยังไม่ค่อยได้เข้าร่วมโครงการที่กองทุนแม่ของแผ่นดินจัดขึ้นอย่างสม่ำเสมอจึงทำให้ปัจจัยด้านการมีส่วนร่วมไม่ส่งผลต่อความสำเร็จในการดำเนินงานของกองทุนแม่ของแผ่นดิน

 **สมมติฐานการวิจัยข้อที่ 3** ปัจจัยด้านการบริหารจัดการ ส่งผลต่อความสำเร็จในการดำเนินงานป้องกันและแก้ไขปัญหายาเสพติดของหมู่บ้านคลองทราย อำเภอแม่ลาน จังหวัดปัตตานี อย่างมีนัยสำคัญทางสถิติ

 ผลการวิจัยพบว่า ปัจจัยด้านการบริหารจัดการ ส่งผลเชิงบวกต่อความสำเร็จในการดำเนินงานป้องกันและแก้ไขปัญหายาเสพติด อย่างมีนัยสำคัญทางสถิติ และเป็นปัจจัยที่ส่งผลต่อความสำเร็จในการดำเนินงานฯ มากที่สุด

 ผลการวิจัยชี้ให้เห็นว่า การดำเนินงานกองทุนแม่ของแผ่นดิน ในหมู่บ้านมีความเข้มแข็ง โดยมีผลการดำเนินงานอย่างต่อเนื่อง และเป็นรูปธรรม และการจัดตั้งกองทุนแม่ของแผ่นดิน ในหมู่บ้านมีการกำหนดวัตถุประสงค์ในการดำเนินงาน มีการวางแผนเพื่อขับเคลื่อนงาน มีการติดตาม ประเมินผล และปรับปรุงผลการดำเนินงานอย่างชัดเจน อีกทั้งการดำเนินงานของกองทุนแม่ของแผ่นดิน มีความโปร่งใส ตรวจสอบได้ ซึ่งส่งผลเชิงบวกต่อความสำเร็จในการดำเนินป้องกันและแก้ไขปัญหายาเสพติด และอาจเป็นผลมาจากการบริหารจัดการกองทุนเป็นไปด้วยความโปรงใส่ทำให้ชาวบ้านไว้วางใจการนำเงินมาระดมทุน อีกทั้งการดำเนินงานของกองทุนมีการจัดกิจกรรมต่าง ๆ ไม่ว่าจะเป็นการระดมทุนหรือจัดกิจกรรมเฉลิมฉลองกองทุนซึ่งชาวบ้านมองเห็นเป็นรูปธรรม อีกทั้งยังและสอดคล้องกับการถอดจากบทเรียนในการบริหารจัดการขององค์การบริหารส่วนจังหวัดแพร่ และ จังหวัดพิษณุโลก ซึ่งได้รับรางวัลการบริหารจัดการดีเด่นในหลายโครงการในเรื่องของปัจจัยแห่งความสำเร็จในการบริหารจัดการองค์กร ข้อหนึ่งว่า การติดตามและประเมินผลโครงการในการดำเนินโครงการจะต้องมีการติดตามและประเมินผล เพื่อให้เกิดการพัฒนาและปรับปรุงการทำงาน และเกิดการเรียนรู้อย่างต่อเนื่อง และงานวิจัยของ สาโรจน์ เนติธรรมกุล (2546 : 22-26) ปัจจัยที่มีผลต่อความสำเร็จและความล้มเหลวของกลุ่มอาชีพขึ้นอยู่กับปัจจัยข้อหนึ่งคือ การบริหารจัดการ การบริหารไม่ได้ครอบคลุมเฉพาะในส่วนของโครงสร้างและรูปแบบการบริหารจัดการ แต่รวมถึงการที่กลุ่มดำเนินการอย่างโปร่งใส สามารถตรวจสอบการบริหารได้ตลอดเวลา การให้สมาชิกมีส่วนร่วมในการเสนอความเห็นในการกำหนดนโยบายตลอดจนการแก้ปัญหาต่าง ๆ จะช่วยให้สมาชิกมีความรู้สึกเป็นเจ้าของและต้องการบริหารจัดการให้เกิดประสิทธิภาพ

 **สมมติฐานการวิจัยข้อที่ 4** ปัจจัยด้านการสนับสนุนจากภาครัฐและหน่วยงานที่เกี่ยวข้อง ส่งผลต่อความสำเร็จในการดำเนินงานป้องกันและแก้ไขปัญหายาเสพติดของหมู่บ้านคลองทราย อำเภอแม่ลาน จังหวัดปัตตานี อย่างมีนัยสำคัญทางสถิติ

 ผลการวิจัยพบว่า ปัจจัยด้านการสนับสนุนจากภาครัฐและหน่วยงานที่เกี่ยวข้องส่งผลเชิงบวกต่อความสำเร็จในการดำเนินงานป้องกันและแก้ไขปัญหายาเสพติดอย่างมีนัยสำคัญทางสถิติ ผลการวิจัยชี้ให้เห็นว่า ภาครัฐ หรือหน่วยงานที่เกี่ยวข้องเข้ามาดูแลให้กำลังใจ เป็นที่ปรึกษา เป็นพี่เลี้ยง และช่วยเหลือการดำเนินงานกองทุนแม่ของแผ่นดินอย่างสม่ำเสมอ และยัง สนับสนุน อบรม ให้ความรู้กับหมู่บ้านในการดำเนินงานกองทุนแม่ของแผ่นดิน อย่างต่อเนื่อง อีกทั้งยังมีการติดตามการดำเนินงานอย่างสม่ำเสมอ และสนับสนุนงบประมาณอย่างเหมาะสม มีความความตั้งใจและกระตือรือร้นที่จะให้ความช่วยเหลือเมื่อกองทุนร้องขอ มีค่าเฉลี่ย 4.09 ซึ่งส่งผลเชิงบวกต่อความสำเร็จในการดำเนินป้องกันและแก้ไขปัญหายาเสพติด และสอดคล้องกับ วรเดช จันทรศร (2551: 25-26) ได้อธิบายเกี่ยวกับการนำนโยบายไปปฏิบัติไว้ว่าการนำนโยบายไปปฏิบัติเป็นเรื่องของการแสวงหาคำอธิบายเกี่ยวกับปรากฏการณ์ หรือสภาพความเป็นจริงที่เกิดขึ้นในกระบวนการของการนำนโยบายไปปฏิบัติ โดยมีขอบเขตเนื้อหาครอบคลุม ไปถึงพฤติกรรมและการปฏิบัติปฏิสัมพันธ์ของบุคคล กลุ่มบุคคล สมรรถนะ ความร่วมมือระหว่างหน่วยงานทั้งภาครัฐ ภาคเอกชน สภาพแวดล้อมทางเศรษฐกิจ สังคม การเมือง รวมถึงปัจจัยอื่นๆ และสอดคล้องกับองค์ประกอบของกระบวนการนำนโยบายไปปฏิบัติของ ธันภัทร โคตรสิงห์ (2556: 28-32) และยังสอดคล้องกับเดชาธร มูลโพธิ์ (2557) ได้ศึกษาเรื่อง ความคิดเห็นของประชาชนต่อการป้องกันปัญหายาเสพติด ในหมู่บ้านกองทุนแม่ของแผ่นดิน ตำบลลานสะแก อำเภอพยัคฆภูมิพิสัย จังหวัดมหาสารคาม ได้ให้ข้อเสนอแนะต่อการป้องกันปัญหายาเสพติดตามความคิดเห็นของประชาชนในหมู่บ้านกองทุนแม่ของแผ่นดิน มีดังนี้คือ ต้องการให้ส่วนราชการที่เกี่ยวข้อง สนับสนุนกิจกรรมการป้องกันปัญหายาเสพติดอย่างจริงจัง ส่งเสริมให้มีการทำกิจกรรมการป้องกันปัญหายาเสพติดให้มากขึ้นกว่าเดิม

**ข้อเสนอแนะ**

**ข้อเสนอแนะในการนำผลการวิจัยไปใช้**

 1. ผู้นำชุมชนและคณะกรรมการดำเนินงานกองทุนแม่ของแผ่นดินควรคิดริเริ่มกิจกรรมใหม่ๆเพื่อรวมมวลสมาชิกให้ได้มาพบปะแลกเปลี่ยนความรู้และปัญหาเกิดขึ้นในหมู่บ้านอย่างสม่ำเสมอ

 2. ผู้นำชุมชนและคณะกรรมการดำเนินงานกองทุนแม่ของแผ่นดินควรมีความชัดเจนและต่อเนื่องในการดำเนินงานของทุนฯ

 3. สมาชิกควรรวมกลุ่มกันพบปะพูดคุยเพื่อแลกเปลี่ยนหรือทำกิจกรรมรวมกันอย่างสม่ำเสมอ เพื่อได้ให้ข้อมูลข้อเสนอแนะและบอกปัญหาแก่ผู้นำกองทุน

 4. สมาชิกควรเข้าร่วมโครงการ/กิจกรรมที่ทางกองทุนจัดขึ้นอย่างสม่ำเสมอ

 5. ผู้นำกองทุนควรเรียกคณะกรรมการมาสอบถามการดำเนินงานและปัญหาอุปสรรคของการบริหารงานกองทุนอย่างสม่ำเสมอ อีกทั้งควรรายงานสถานะการเงินของกองทุนให้สมาชิกรับทราบเพื่อความโปร่งใส และตรวจสอบได้

 6. ภาครัฐควรควรมีความกระตือรือร้นและให้ความช่วยเหลือเมื่อกองทุนร้องขอและเข้ามาทำกิจกรรมร่วมกับสมาชิก ไม่ควรมาเพื่อสังเกตการณ์เพียงอย่างเดียว

 7. ภาครัฐควรให้การสนับสนุนในด้านงบประมาณแก่ผู้นำชุมชน เวลาที่เชิญผู้นำเป็นตัวแทนเข้าร่วมโครงการต่าง ๆ

 8. ควรมีตัวชี้วัดในด้านการปราบปรามผู้เสพ ผู้ค้า ในหมู่บ้านเพื่อที่จะทำให้สามารถทราบได้ว่ามีผู้เสพและผู้ค้าในหมู่บ้านลดลงหรือไม่

**ข้อเสนอแนะสำหรับการทำวิจัยครั้งต่อไป**

1. ควรมีการสัมภาษณ์เชิงลึกเพื่อเป็นการพูดคุยกับผู้นำ กรรมการ และสมาชิก เพื่อเพิ่มความชัดเจนให้กับการวิเคราะห์ข้อมูล

2. ควรศึกษากองทุนที่มีผลการดำเนินงานในกองทุนที่ไม่ประสบความสำเร็จด้วย เพื่อให้ได้ผลการวิจัยสมบูรณ์ยิ่งขึ้น และสามารถนำมาเปรียบเทียบหาข้อบกพร่องได้มากขึ้นเช่นกัน 3. ควรศึกษาในเชิงคุณภาพด้วย เพื่อให้สามารถหาคำตอบของปัจจัยที่ไม่ส่งผลต่อความสำเร็จของการดำเนินงานของกองทุนแม่ของแผ่นดินได้

**กิตติกรรมประกาศ**

 สารนิพนธ์ฉบับนี้ดำเนินงานจนสำเร็จเรียบร้อยได้ด้วยความเสียสละ อุตสาหะได้รับความอนุเคราะห์ช่วยเหลือจากอาจารย์ที่ปรึกษาสารนิพนธ์ ดร.สิริวิท อิสโร ประธานกรรมการสอบ ผู้ช่วยศาสตราจารย์ ดร.จุฑามณี ตระกูลมุทุตา และ ดร.ฆายนีย์ ช. บุญพันธ์ กรรมการสอบ ที่ได้สละเวลาอันมีค่าในการให้คำแนะนำ ข้อคิดเห็นที่เป็นประโยชน์ต่อการวิจัย ให้สารนิพนธ์ฉบับนี้มีความสมบูรณ์ยิ่งขึ้น ผู้วิจัยจึงขอขอบพระคุณไว้ ณ โอกาสนี้ด้วย

 ขอขอบคุณผู้เขียนหนังสือ วิทยานิพนธ์ สารนิพนธ์ทุกเล่มที่ได้อ้างอิง และการทำสารนิพนธ์ในครั้งนี้ไม่อาจสำเร็จลงได้ หากไมได้รับความร่วมมือจากพัฒนาชุมชน ผู้นำชุมชน และประชาชนในหมู่ที่ 5 บ้านคลองทราย ตำบลแม่ลาน อำเภอแม่ลาน จังหวัดปัตตานี ที่ให้ความร่วมมือเป็นอย่างดีในการให้ข้อมูลและตอบแบบสอบถาม

 ขอขอบพระคุณบิดา มารดา ครอบครัว พี่ ๆ เพื่อนร่วมงานที่คอยให้กำลังใจ และขออานิสงส์อันเกิดคุณประโยชน์ของสารนิพนธ์ฉบับนี้ จงบังเกิดแก่ผู้มีพระคุณต่อผู้วิจัย หากมีข้อบกพร่องหรือข้อผิดพลาดในส่วนใดส่วนหนึ่งของงานวิจัยนี้ ผู้วิจัยขอน้อมรับไว้แต่เพียงผู้เดียว

**เอกสารอ้างอิง**

กรมการพัฒนาชุมชน. (2555*). แนวทางการดำเนินงานกองทุนแม่ของแผ่นดิน.* กรุงเทพฯ: กลุ่มงาน นโยบายและยุทธศาสตร์ กองแผนงาน กรมการพัฒนาชุมชน

กล้า ทองขาว. (2548). *การนำนโยบายและแผนการศึกษาไปปฏิบัติ: แนวคิดทฤษฏีและแนวทางการ ดำเนินงาน.* กรุงเทพฯ: มหาวิทยาลัยสุโขทัยธรรมาธิราช.

เซนเทนเดอร์. (2545*). ทฤษฎีเกี่ยวกับการมีส่วนร่วม(ออนไลน์)*. เข้าถึงได้จาก https://www.gotoknow.org/posts/482092 [30 กันยายน 2560].

เดชาธร มูลโพธิ์. (2557). *ความคิดเห็นของประชาชนต่อการป้องกันปัญหายาเสพติดในหมู่บ้าน กองทุนแม่ของแผ่นดิน ตำบลลานสะแก อำเภอพยัคฆภูมิพิสัย จังหวัดมหาสารคาม .* วิทยานิพนธ์[รัฐศาสตร์ มหาบัณฑิต](http://tdc.thailis.or.th/tdc/basic.php?query=%C3%D1%B0%C8%D2%CA%B5%C3%EC%C1%CB%D2%BA%D1%B3%B1%D4%B5&field=1016&option=showresult&institute_code=0&doc_type=0) [มหาวิทยาลัยราชภัฏมหาสารคาม](http://tdc.thailis.or.th/tdc/basic.php?query=%C1%CB%D2%C7%D4%B7%C2%D2%C5%D1%C2%C3%D2%AA%C0%D1%AF%C1%CB%D2%CA%D2%C3%A4%D2%C1&field=1016&option=showresult&institute_code=0&doc_type=0).

ธันภัทร โคตรสิงห์. (2556) *การนำนโยบายโฉนดชุมชนไปปฏิบัติ.* กรุงเทพฯ: ศิลปศาสตรมหาบัณฑิต (การบริหารการพัฒนาสังคม) บัณฑิตวิทยาลัย มหาวิทยาลัยศรีนครินทรวิโรฒ.

บวรศักดิ์ อุวรรณโณ และคณะ. (2554). *รายงานการศึกษา เรื่องการมีส่วนร่วมของประชาชนใน กระบวนการนโยบายสาธารณะ*. พิมพ์ครั้งที่ 2. กรุงเทพฯ: บริษัท เอ.พี.กราฟฟิคดีไซน์และ การพิมพ์ จำกัด.

บวรศักดิ์ อุวรรณโณ และถวิลวดี บุรีกุล. (2548). *ประชาธิปไตยแบบมีส่วนร่วม (Participatory Democracy).* กรุงเทพฯ: สถาบันพระปกเกล้า.

พรนพ พุกกะพันธุ์. (2544). *ภาวะผู้นำและการจูงใจ.* กรุงเทพฯ: จามจุรีโปรดักท์.

วรเดช จันทรศร. (2551). *ทฤษฎีการนำนโยบายสาธารณะไปปฏิบัติ*. พิมพ์ครั้งที่ 3. กรุงเทพฯ. สมาคมนักวิจัยมหาวิทยาลัยไทย.

ศุภชัย ยาวะประภาษ. (2548). *นโยบายสาธารณะ.* พิมพ์ครั้งที่ 6. กรุงเทพฯ: จุฬาลงกรณ์ มหาวิทยาลัย สมาคมนักวิจัยมหาวิทยาลัยไทย.

สาโรช เนติธรรมกุล. (2546). *ปัจจัยแห่งความสำเร็จในการดำเนินงานธุรกิจชุมชน ศึกษากรณีชุมชนปากกระแดะ อำเภอกาญจนดิษฐ์ จังหวัดสุราษฏร์ธานี.* รายงานการวิจัย.

สำนักงานป้องกันและปราบปรามยาเสพติด. (2558). *รายงานผลการตัดสินผู้ได้รับรางวัลชนะเลิศ กองทุนแม่ของแผ่นดินระดับภาค.* ประกาศสำนักงานป้องกันและปราบปรามยาเสพติดภาค 9 ที่ 30/2558.

สำนักงานป้องกันและปราบปรามยาเสพติด. (2560). *ผลการดำเนินงานกองทุนแม่ของแผ่นดิน (ออนไลน์).* เข้าถึงได้จาก http://www.kongtunmaeoncb.go.th/offer\_hmf/report/ [index\_report\_All.php](http://www.kongtunmaeoncb.go.th/offer_hmf/report/index_report_All.php) [30 กันยายน 2560].

สมพงศ์ เกษมสิน. (2523). *การบริหา*ร. พิมพ์ครั้งที่ 7. กรุงเทพฯ: ไทยวัฒนาพานิช.

สมพร เฟื่องจันทร์. (2540). *แนวคิดและหลักการจัดการในองค์การสาธารณะ.* กรุงเทพฯ: จุฬาลงกรณ์มหาวิทยาลัย.

สมศักดิ์ ขาวลาภ. (2544). *ภาวะผู้นำการจูงใจและทีมงาน.* กรุงเทพฯ: ศูนย์หนังสือสถาบันราชภัฏ สวนสุนันทา.

อนันต์ เกตุวงศ์. (2523). *การบริหารการพัฒนา* .กรุงเทพฯ: โรงพิมพ์มหาวิทยาลัยธรรมศาสตร์.